KIRJALLINEN KYSYMYS E-0069/03 esittäjä(t): Erik Meijer (GUE/NGL) komissiolle. Tuen maksaminen maanviljelystuotteita jalostaville tehtaille suoraan maanviljelijöille annettavan tuen sijasta.



Virallinen lehti nro 161 E , 10/07/2003 s. 0174 - 0175



KIRJALLINEN KYSYMYS E-0069/03 esittäjä(t): Erik Meijer (GUE/NGL) komissiolle (23. tammikuuta 2003) Aihe: Tuen maksaminen maanviljelystuotteita jalostaville tehtaille suoraan maanviljelijöille annettavan tuen sijasta 1. Maksaako komissio osan yhteisen maatalouspolitiikan mukaisista tuista maanviljelystuotteita jalostavalle teollisuudelle, kuten Alankomaiden Aveben kaltaisille perunajauhotehtaille? 2. Miksi päädyttiin siihen, että kyseisiä tukia ei makseta suoraan perunoita kasvattaville maanviljelijöille, vaan teollisuudelle, joka sen jälkeen voi maksaa maanviljelijöille korvauksia heidän toimittamiensa perunamäärien mukaan? 3. Miksi perunanviljelijöille ei toistaiseksi ole myönnetty suoraa tukea? 4. Miksi komissio aikoi alunperin lopettaa tuen maksamisen teollisuudelle vuoden 2004 alusta lähtien samalla kun se alkaisi maksaa korvauksia maanviljelystuotteiden hintojen alenemisen johdosta? 5. Mikä sai komission muuttamaan kantaansa ja ehdottamaan sekajärjestelmää, jossa puolet tuesta maksettaisiin kuitenkin teollisuudelle ja puolet maanviljelijöille? 6. Mitä etuja ja haittapuolia eri järjestelmiin sisältyy maanviljelijöiden kannalta katsoen? 7. Mitä etuja ja haittapuolia eri järjestelmiin sisältyy teollisuuden kannalta katsoen? 8. Miten komissio välttää sen, että kyseinen järjestely ei ole itse asiassa muuta kuin EU-tason valtiontuen muoto teollisuudelle, vaikka komissio pyrkii vastustamaan kyseisenlaisia tukia muilla aloilla? Lähde: alankomaalainen päivälehti De Volkskrant, 7. tammikuuta 2003. Franz Fischlerin komission puolesta antama vastaus (26. helmikuuta 2003) 1.3. Perunatärkkelys kilpailee suoraan viljatärkkelyksen kanssa. Neuvosto on säätänyt vastaavista toimenpiteistä sekä vilja- että tärkkelysperuna-alalla. Tärkkelystuotantoon tarkoitetusta perunasta maksettava suora tuki sisältyy vilja-alan yhteisestä markkinajärjestelystä annettuun neuvoston asetukseen (ETY) N:o 1766/92(1). Se maksetaan tärkkelysperunan tuottajille, ja se voidaan mahdollisesti kansallisten määräysten mukaan maksaa jalostusteollisuuden kautta. Lisäksi perunatärkkelyksen valmistajille maksetaan neuvoston asetuksen (EY) N:o 1868/94(2) mukaisesti kiintiön rajoissa tärkkelyksen tuotannolle palkkiota, jolla pyritään korvaamaan eräitä rakenteellisia haittoja, joista perunatärkkelyksen valmistajat kärsivät viljatärkkelyksen valmistajiin verrattuna. 4. ja 5. Komissio esitti heinäkuussa 2002(3) uudistusta koskevat suuntaviivansa ja ehdotti yhtenäisen, tuotantomääristä riippumattoman tilakohtaisen tuen käyttöönottoa (tukien eriyttämistä). Alan ammattilaisia kuultaessa ilmeni, että suorien tukien täydellinen eriyttäminen voisi vaarantaa tärkkelyksen tuotannon. Näiden seikkojen vuoksi komissio sisällytti yhteisen maatalouspolitiikan uudistamista koskeviin ehdotuksiinsa(4) kestävää maataloutta koskeviin pitkän aikavälin näkymiin tukien eriyttämistoimet, mutta säilytti silti osan tuotantomääriin sidotuista tuista. 6. ja 7. Tärkkelystuotantoon tarkoitetulle perunalle maksettavien suorien tukien täydellinen eriyttäminen antaa tuottajalle vapauden valita, mitä maataloustuotetta viljelee tilakohtaiseen yhtenäiseen tukeen perustuvan järjestelmän turvin. Järjestelmän myötä tärkkelysperunan viljely on vaarassa vähentyä voimakkaasti tuottajien siirtyessä viljelemään pienempiä investointeja ja vähemmän työaikaa vaativia viljelykasveja, kuten viljaa, mikä johtaa jalostusteollisuuden raaka-ainepulaan. Komission ehdottama tukien osittainen eriyttäminen antaa tuottajalle mahdollisuuden valita viljelykasvinsa, mutta varmistaa samalla, että tärkkelysperunan viljely säilyy kannattavana ja takaa budjettimenojen puolueettomuuden. 8. Järjestelmä on tarkoitettu maataloustuottajille, eikä se ole yhteisön lainsäädännössä määritellyn valtiontuen muoto. (1) Neuvoston asetus (ETY) N:o 1766/92, annettu 30 päivänä kesäkuuta 1992, vilja-alan yhteisestä markkinajärjestelystä, EYVL L 181, 1.7.1992. (2) Neuvoston asetus (EY) N:o 1868/94, annettu 27 päivänä heinäkuuta 1994, perunatärkkelystuotannon kiintiöjärjestelmästä, EYVL L 197, 30.7.1994. (3) KOM(2002) 394 lopullinen. (4) KOM(2003) 23 lopullinen.